Ο **Κώστας Φασουλάς** είναι Έλληνας στιχουργός και παραγωγός ραδιοφωνικών εκπομπών. Έχει υπογράψει πάνω από 200 τραγούδια της ελληνικής δισκογραφίας.

Βιογραφία
---------

Γεννήθηκε στα Ανώγεια της Κρήτης (στις 27 Απριλίου). Από νεαρή ηλικία ήρθε σε επαφή με το έργο σπουδαίων Ελλήνων ποιητών όπως εκείνο του Γιώργου Σεφέρη. Η ενασχόληση του με τον στίχο ξεκίνησε στα εφηβικά του χρόνια ως «τράνταγμα ενός ονείρου», όπως δήλωσε ο ίδιος σε συνέντευξη του. Συναντήθηκε με τον Μάνο Χατζιδάκι τη δεκαετία του '80, στ' Ανώγεια, στο πλαίσιο των πολιτιστικών εκδηλώσεων «Μουσικός Αύγουστος». Ο Χατζιδάκις, όπως αναφέρει ο στιχουργός, διαβάζοντας τα πρωτόλεια εκείνα κείμενα του θα τον συμβουλεύσει χαρακτηριστικά: «αυτά που γράφεις κρύβουνε τραγούδια» συνιστώντας του μάλιστα να μελετήσει το ποιητικό ύφος του Νίκου Γκάτσου, το οποίο, όπως συμπληρώνει, αποτέλεσε οδηγό για τη μετέπειτα στιχουργική του πορεία.

Έχει συνεργαστεί με δημιουργούς όπως οι: Μάριος Τόκας, Χρήστος Νικολόπουλος, Δημήτρης Παπαδημητρίου, Νότης Μαυρουδής, Νίκος Ξυδάκης, Γιώργος Νταλάρας, Διονύσης Τσακνής, Γιώργος Ανδρέου, Παντελής Θαλασσινός, Κώστας Λειβαδάς, Γιώργος Θεοφάνους, Γιάννης Μήτσης, Δημήτρης Αποστολάκης (Χαϊνης), Βασίλης Σκουλάς, Μπάμπης Στόκας, Ψαραντώνης (Ξυλούρης), Χρυσόστομος Καραντωνίου, Κώστας Παρίσης, ο Γιώργος Καζαντζής κ.ά. 

Τραγούδια του έχουν ερμηνεύσει καλλιτέχνες όπως ο Δημήτρης Μητροπάνος, ο Μανώλης Μητσιάς, ο Μανώλης Λιδάκης, ο Πασχάλης Τερζής, η Ελένη Τσαλιγοπούλου, η Ελευθερία Αρβανιτάκη, η Γλυκερία, ο Βασίλης Παπακωνσταντίνου, ο Σταμάτης Κραουνάκης, ο Γιάννης Πάριος, ο Γιάννης Κότσιρας, η Αλέκα Κανελλίδου, ο Δημήτρης Μπάσης, η Καλλιόπη Βέττα, η Φωτεινή Βελεσιώτου, ο Γιάννης Διονυσίου, η Βερόνικα Δαβάκη κ.α.

Εκτός από την ενασχόληση του με το στίχο, ο Κώστας Φασουλάς εργάστηκε ως παραγωγός ραδιοφωνικών εκπομπών στο Τρίτο και Δεύτερο Πρόγραμμα της Ελληνικής Ραδιοφωνίας με το οποίο συνεργάζεται ως και σήμερα. Στο Τρίτο πρόγραμμα παρουσίασε σειρά αφιερωματικών εκπομπών, με τίτλο «Εβδομάδες Ελλήνων Ποιητών» ενώ στο Τρίτο Πρόγραμμα τα «Παιχνίδια του χρόνου» εκπομπή που συνέδεε ιστορικά γεγονότα με την έκδοση εμβληματικών δίσκων της ελληνικής μουσικής.

Την Άνοιξη του '20 παρουσίασε κύκλο εκπομπών στο Δεύτερο Πρόγραμμα της ΕΡΤ με τίτλο «Έλληνες δημιουργοί στο Δεύτερο Πρόγραμμα» φιλοξενώντας σημαντικούς δημιουργούς όπως οι: Μιχάλης Γκανάς, Λίνα Νικολακοπούλου, Γιώργος Καζαντζής, Ελένη Ζιώγα, Κώστας Λειβαδάς, Δημήτρης Λέντζος, Λίνα Δημοπούλου, Παύλος Παυλίδης και Βαγγέλη Κορακάκη. Από το Φθινόπωρο του 2020, κάθε Σάββατο και Κυριακή στις 11 π.μ. από τη συχνότητα του Δεύτερου Προγράμματος της ΕΡΤ, παρουσιάζει την δίωρη μουσική εκπομπή «Πάμε εκεί που λεν τραγούδια»

Τα τελευταία χρόνια συνεργάζεται με το «Μικρό Πολυτεχνείο» ως εισηγητής  κύκλου σεμιναρίων με τίτλο «7 μαθήματα για την Στιχοποίηση». Το χειμώνα του 2020 κυκλοφόρησε από τις εκδόσεις «Άπαρσις»  σειρά τραγουδιών σε σύνθεση του Νότη Μαυρουδή και στίχους 12 νέων στιχουργών από το εργαστήρι στιχουργικής του Κώστα Φασουλά.

Το Μάρτιο του '19 το βιβλιοπωλείο και πολυχώρος πολιτισμού «ΙΑΝΟΣ» διοργάνωσε ένα αφιέρωμα για το στιχουργό,  το οποίο παρουσιάστηκε σε απευθείας μετάδοση από το Δεύτερο Πρόγραμμα (103,7) της ΕΡΤ.  Για το έργο του μίλησαν οι: Δημήτρης Παπαδημητρίου, Γιώργος Ανδρέου, Παντελής Θαλασσινός, Μπάμπης Στόκας, Κώστας Λειβαδάς, Μανώλης Λιδάκης, Βασίλης Σκουλάς, Γιώτα Νέγκα, Καλλιόπη Βέττα, Γιάννης Μήτσης και ο Αλέξανδρος Εμμανουηλίδης.

Το Νοέμβριο του '22 στο «Σάρωθρον» στη Θεσσαλονίκη έγινε η παρουσίαση ενός νέου κύκλου τραγουδιών με τίτλο «Αινίγματα» σε συνεργασία με τον Γιώργο Καζαντζή και τον Παντελή Θαλασσινό. Ενώ ένα μήνα αργότερα παρουσιάστηκε και στην Αθήνα στο «Σταυρό του Νότου». 

Από τον Δεκέμβριο του '22 ξεκίνησε επίσης στο **ERTecho,** το διαδικτυακό ραδιόφωνο της ΕΡΤ, και σε συνεργασία με το Δεύτερο Πρόγραμμα μια σειρά podcast με τίτλο «Ένας δίσκος, μια εποχή», που θα παρουσιάζεται μια φορά κάθε μήνα.

Ήδη τον πρώτο μήνα του '23 κυκλοφόρησε από τις εκδόσεις Πατάκη ένα παραμύθι, σε έμμετρα κείμενα του στιχουργού, με τίτλο «Ο Τεχνίτης Πετεινός».

Συνεντεύξεις
------------

* «Τα τραγούδια λένε πάντα την αλήθεια»
* Ο Κώστας Φασουλάς στο Docville: «Η τέχνη είναι μια είσοδος κινδύνου»
* «Η συγκίνηση είναι πολιτική πράξη»
* Ο Κώστας Φασουλάς απαντά στην 8η ερώτηση
* Το «Αντισταθείτε» του σήμερα
* Με φοβίζει η ταχύτητα του καιρού μας
* Ο Κώστας Φασουλάς απαντά στο ερωτηματολόγιο του Προυστ
* Κώστας Φασουλάς: Χατίρι στην ήττα δεν θα κάνω
* Ανανεώνουμε τις ουτοπίες μας για να σωθούμε
* Θεωρώ την ανθρώπινη συγκίνηση πολιτική πράξη
* Το τραγούδι είναι μια επίμονη ερώτηση που απευθύνεται σε κάποιον που τον έχουν εγκαταλείψει οριστικά οι απαντήσεις
* Η «τριπλή βόλτα» του Κώστα Φασουλά στο Ogdoo Music Group

Εξωτερικοί σύνδεσμοι
--------------------

* Κώστας Φασουλάς
* Στιχοποίηση για τη δημιουργία τραγουδιών
* Κώστας Φασουλάς-Μικρό Πολυτεχνείο
* Εργογραφία

Πηγές
-----

1. ↑  «Συνέντευξη με τον Κώστα Φασουλά». *culturebook.gr*. Ανακτήθηκε στις 16 Απριλίου 2021.
2. ↑   *Ο Κώστας Φασουλάς στις "Στάσεις Ζωής" με την Ρένα Παπαδάκη 1/5/2015*, ανακτήθηκε στις 2021-04-16
3. ↑   *«Το πρώτο μου τραγούδι»*, ανακτήθηκε στις 2022-02-05
4. ↑   *«Μάριος Τόκας Προσωπική Δισκογραφία»*, ανακτήθηκε στις 2022-02-05
5. ↑   *«Έλληνες Δημιουργοί στο Δεύτερο Πρόγραμμα» – Αφιέρωμα στον Κώστα Λειβαδά*, ανακτήθηκε στις 2022-02-05
6. ↑   *«Πάμε εκεί που λεν’ τραγούδια» – Αφιέρωμα στην Παγκόσμια Ημέρα Ποίησης*, ανακτήθηκε στις 2021-04-18
7. ↑  «Κώστας Φασουλάς: Σεμινάρια Τέχνης στο Μικρό Πολυτεχνείο». *Μικρό Πολυτεχνείο*. Ανακτήθηκε στις 17 Απριλίου 2021.
8. ↑  «Νότη Μαυρουδή- Ξαφνικοί επισκέπτες». *Εκδόσεις Άπαρσις*. Ανακτήθηκε στις 16 Απριλίου 2021.
9. ↑  Αβραμίδου, Μαρία. «Φίλοι και συνεργάτες τίμησαν τον στιχουργό Κώστα Φασουλά! Ήμασταν εκεί... - MusicCorner.gr». Ανακτήθηκε στις 23 Απριλίου 2021.
10. ↑   *«Να σε πηγαίνω όπου με πας» Σάββατο 30 Μαρτίου 2019, Αφιέρωμα στον Κώστα Φασουλά στο Δεύτερο Πρόγραμμα της Ελληνικής Ραδιοφωνίας*, ανακτήθηκε στις 2021-04-25
11. ↑   *«Παντός Καιρού» ο Κώστας Φασουλάς στο Δεύτερο Πρόγραμμα*,
12. ↑   *"Αινίγματα" Γιώργος Καζαντζής, Κώστας Φασουλάς, Παντελής Θαλασσινός-Η παρουσίαση του cd στη Θεσ/νίκη*, ανακτήθηκε στις 2022-11-28
13. ↑  «Ένας Δίσκος, μια Εποχή - ΔΕΥΤΕΡΟ». *ΕΡΤecho*. Ανακτήθηκε στις 5 Φεβρουαρίου 2023.